SET ปิดบวก 4 จุด ยืนเหนือ 1,500 แนะติดตามตัวเลข PMI ภาคผลิต-ประชุมโอเปกพลัส
SET ปิดบวก 4 จุด ยืนเหนือ 1,500 แนะติดตามตัวเลข PMI ภาคผลิต-ประชุมโอเปกพลัส
1 มี.ค. 2564

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,500.92 จุด เพิ่มขึ้น 4.14 จุด (+0.28%) มูลค่าการซื้อขาย 84,565.35 ล้านบาท

ด้านนายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้แข็งแกร่งกว่าคาด ดัชนีฯขึ้นมายืนเหนือ 1,500 จุด ทำให้เป็นภาพเชิงบวก ซึ่งเป็นไปในทิศทางเดียวกับตลาดต่างประเทศ โดยตลาดหุ้นเอเชียวันนี้รีบาวด์ขึ้น และตลาดยุโรปเทรดบ่ายนี้บวกราว 1.5% เช่นเดียวกับดาวโจนส์ฟิวเจอร์สบวก 1% หลังจากวันศุกร์ที่ผ่านมาหลายตลาดต่างประเทศปรับตัวลงแรง
โดยวันนี้เห็นการกลับมาลงทุนในสินทรัพย์เสี่ยงอีกครั้ง แม้ว่าเงินเฟ้อสหรัฐจะสูงขึ้นแต่ก็เป็นไปตามเศรษฐกิจฟื้นตัว ขณะที่อัตราดอกเบี้ยก็ยังไม่ได้รีบขึ้น ส่งผลให้หุ้นที่เกี่ยวข้องกับการฟื้นตัวเศรษฐกิจยังมีความน่าสนใจลงทุน อย่างหุ้นในกลุ่มสินค้าโภคภัณฑ์ (Commodity) และกลุ่มธนาคาร ยังน่าสนใจลงทุนในระยะกลาง-ยาว
พร้อมให้ติดตามการทยอยประกาศตัวเลขเศรษฐกิจของประเทศสำคัญ โดยวันนี้ดัชนีผู้จัดการฝ่ายจัดซื้อ (PMI) ภาคการผลิตจะทยอยประกาศออกมา และยังต้องติดตามการประชุมกลุ่มโอเปกพลัสวันที่ 3-4 มี.ค. เกี่ยวกับความคืบหน้าด้านกำลังการผลิตน้ำมัน
แนวโน้มการลงทุนในวันพรุ่งนี้ (2 มี.ค.) นายวีระวัฒน์ กล่าวว่า ตลาดฯคงแกว่งไซด์เวย์ โดยมีแนวรับ 1,480 จุด ส่วนแนวต้าน 1,510-1,515 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
STA มูลค่าการซื้อขาย 5,175.88 ล้านบาท ปิดที่ 51.00 บาท ลดลง 3.00 บาท
OR มูลค่าการซื้อขาย 4,037.38 ล้านบาท ปิดที่ 28.75 บาท ลดลง 0.75 บาท
STGT มูลค่าการซื้อขาย 3,343.24 ล้านบาท ปิดที่ 39.75 บาท เพิ่มขึ้น 1.25 บาท
KBANK มูลค่าการซื้อขาย 2,346.25 ล้านบาท ปิดที่ 144.00 บาท เพิ่มขึ้น 2.50 บาท
CPALL มูลค่าการซื้อขาย 2,301.35 ล้านบาท ปิดที่ 60.00 บาท เพิ่มขึ้น 0.50 บาท